Жалба, подадена на 22 ноември 2024 г. — Богуслаев/Съвет
(Дело T-604/24)
Език на производството: френски
Страни
Жалбоподател: Вячеслав Александрович Богуслаев (Запорожие, Украйна) (представители: S. Bonifassi, E. Федорова и J. Bastien, avocats)
Ответник: Съвет на Европейския съюз
Искания
Жалбоподателят моли Общия съд:
да отмени Решение (ОВППС) 2024/2456 от 12 септември 2024 г., което изменя Решение 2014/145/ОВППС относно ограничителни мерки във връзка с действия, подкопаващи или застрашаващи, териториалната цялост, суверенитета и независимостта на Украйна, в частта, в която удължава срока на прилагане на ограничителните мерки, приети по отношение на жалбоподателя с Решение (ОВППС) 2023/432 на Съвета от 25 февруари 2023 г. и с Регламент за изпълнение (ЕС) 2023/429 от 25 февруари 2023 г.,
да отмени Регламент за изпълнение (ЕС) 2024/2455 от 12 септември 2024 година за прилагане на Регламент (ЕС) № 269/2014 относно ограничителни мерки по отношение на действия, подкопаващи или застрашаващи териториалната цялост, суверенитета и независимостта на Украйна в частта, в която удължава срока на прилагане на ограничителните мерки, приети по отношение на жалбоподателя с Решение (ОВППС) 2023/432 на Съвета от 25 февруари 2023 г. и с Регламент за изпълнение (ЕС) 2023/429 от 25 февруари 2023 г.,
да осъди Съвета да плати неокончателно определено обезщетение за неимуществените вреди, претърпени от жалбоподателя, в размер на 1 000 000 евро,
да осъди Съвета да заплати съдебните разноски.
Основания и основни доводи
Жалбоподателят изтъква четири основания в подкрепа на жалбата.
Първо основание: нарушение на правото на ефективна съдебна защита и на задължението за мотивиране, по-специално тъй като Съветът се основава само на наказателните производства, образувани срещу жалбоподателя от украинските власти, и не изпълнява необходимите изисквания.
Второ основание: грешка в преценката при прилагането към жалбоподателя на критериите по букви а) и д).
Трето основание: нарушение на принципа на пропорционалност.
Четвърто основание: нарушение на основните права на жалбоподателя, и по-специално правото му на собственост, правото му на зачитане на личния и семейния живот и правото му да се ползва от презумпцията за невиновност.
____________